PREDKLADACIA SPRÁVA

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh poslancov Národnej rady Slovenskej republiky Aleny NOVÁKOVEJ, Zdenky MAČICOVEJ, Jozefa CECHA a Ľubice LAŠŠÁKOVEJ na vydanie zákona, ktorým sa mení zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 1489) (ďalej len „poslanecký návrh“).

Ministerstvo k predloženému poslaneckému návrhu uvádza nasledovné:

Všeobecne
Cieľom predloženého návrhu je zvýšiť finančnú podporu poskytovanú štátom pri narodení dieťaťa tak, aby vo väčšej miere zohľadňovala reálne výdavky spojené so zabezpečením základných potrieb novorodenca. 
[bookmark: _GoBack]Návrh zákona zvyšuje sumu príspevku pri narodení prvého až štvrtého dieťaťa zo súčasných 829,86 eura na sumu 1 000 eur a sumu príspevku pri narodení piateho a ďalšieho dieťaťa zo súčasných 157,37 eura na sumu 200 eur. Zároveň sa upravuje aj zvýšenie príspevku pri narodení dieťaťa pri viac súčasne narodených deťoch zo súčasných 75,69 eura na sumu 150 eur na každé dieťa a zvyšuje sa aj príspevok na viac súčasne narodených detí v súčasnosti poskytovaný v sume 110,36 eura na sumu 200 eur ročne na každé oprávnené dieťa.
Stanovisko

Výška príspevku pri narodení dieťaťa sa nemenila viac ako 17 rokov, pričom ceny tovarov a služieb spojených so zabezpečením základných potrieb novonarodeného dieťaťa sa postupne zvyšovali. Navrhované zvýšenie súm príspevku pri narodení dieťaťa primerane reaguje na tento vývoj a prispeje k zmierneniu finančnej záťaže rodín v období, keď v súvislosti s narodením dieťaťa čelia zvýšeným jednorazovým výdavkom.

Starostlivosť o viac súčasne narodených detí je spojená s vyššími jednorazovými, ako aj priebežnými nákladmi, pričom možnosti rodiny rozložiť tieto výdavky v čase sú obmedzené. Navrhované zvýšenie príspevkov primerane zohľadňuje aj osobitnú finančnú záťaž týchto rodín.

Zvýšenie finančnej podpory pri narodení dieťaťa zároveň možno vnímať ako jedno z opatrení vytvárajúcich priaznivejšie podmienky pre rodiny s deťmi. Hoci samotné finančné nástroje majú na rozhodovanie o rodičovstve len obmedzený vplyv a nemôžu samostatne zvrátiť nepriaznivý demografický vývoj, primeraná ekonomická podpora rodín predstavuje dôležitú súčasť širšieho súboru opatrení rodinnej a demografickej politiky.

Predkladatelia poslaneckého návrhu v doložke vybraných vplyvov označili a kvantifikovali negatívny vplyv na rozpočet verejnej správy. Kvantifikácie vychádzajú z údajov o počte detí, na ktoré boli upravované príspevky vyplatené v roku 2025. Konkrétne príspevok pri narodení dieťaťa z 1. - 4. pôrodu bol vyplatený na 39 559  detí, príspevok pri narodení dieťaťa z 5. a ďalšieho pôrodu bol vyplatený na 1 175 detí, príspevok pri narodení 2 a viac detí bol zvýšený na 924 detí a príspevok na viac súčasne narodených detí bol vyplatený na 244 detí. Pri predpoklade porovnateľného počtu detí v nasledujúcich rokoch by zvýšenie príspevkov predstavovalo vplyv na štátny rozpočet rozpočtovej kapitoly Ministerstva práce, sociálnych vecí a rodiny Slovenskej republiky vo výške cca 6,9 mil. eura.

V nadväznosti na stanovisko Ministerstva financií Slovenskej republiky je nevyhnutné dodržať stanovený limit verejných výdavkov. Ministerstvo žiada finančný vplyv zohľadniť v návrhu rozpočtu verejnej správy na roky 2027-2029.


Záver

Vzhľadom na vyššie uvedené skutočnosti ministerstvo odporúča vláde Slovenskej republiky vysloviť s návrhom poslancov Národnej rady Slovenskej republiky Aleny NOVÁKOVEJ, Zdenky MAČICOVEJ, Jozefa CECHA a Ľubice LAŠŠÁKOVEJ na vydanie zákona, ktorým sa mení zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 1489) súhlas.

